Зарқын Тайшыбай, облыстық этномәдени ғылыми-зерттеу институтының жетекшісі

Елдікті еңселендіретін ескерткіштер

– Уақыт жағынан алғанда, біздің зерттеу нысанамыз 1830-2015 жылдар аралығын қамтиды. Әлеуметтанушылардан құралған топтың жуырда жарық көрген «Атамекен атаулары» атты ұжымдық еңбегін Солтүстік Қазақстан облысы топонимиялық кеңістігін ғылыми зерделеудің бастамасы, әр салалы ғылыми ізденістерге жоралғы деп қабылдаған жөн. Дерек көздері ретінде ХҮІІІ ғасырдың екінші ширегінен бері қарай сақталған мұрағат құжаттары, ертеде жарық көрген есеп-санақ мәліметтері арқау етілді. «Ақмола облысының Естелік кітапшаларының» 1887-1916 жылдары шыққан нұсқалары, «Ақмола облысы туралы» көп жылғы шолулар сараланып, іске жаратылды.
Қазақ жерінің Ресеймен ежелден іргелес екені белгілі. Екі мемлекеттің халықтары төсекте басы, төскейде малы қосылып, тонның ішкі бауындай араласып келгенімен, жер-аумақ жігі айқын сақталған. Тіпті ХІХ ғасырдың ортасына дейін қолданыста болған Ресейдің географиялық карталарында «Есіл шебі» немесе «Ащы белдеу» деп аталып келген бөліктен оңтүстікке қарай «қазақтардың жері» екені тайға таңба басқандай көрсетілген. 1752 жылы Ресейдің оңтүстік шекарасын Қазақ хандығынан қауіпсіз ету мақсатымен Ертістен Бағланға дейін шеп тартылуына байланысты әкімшілік бағыныштылық, қоғамдық-саяси ахуал сан құбылып, ұрпақтар жаңарған сайын тоқтаусыз өзгеріп отырған солтүстік өлкенің жер-су атауларының қилы тағдыры осыдан 230-250 жыл бұрын басталғаны мұрағаттық деректермен расталады. Айталық, отарланған елді мекендердің қазақша атауларын орысшамен айырбастау туралы әскери губернатор Г.Меньшиковтың бұйрығы 1774 жылдан орындала бастаған. Әкімшіліктің зорлық күшімен өзгерген атаулар қарасы мол. ХХ ғасырдың басында халқымыздың басынан өткен тарихи оқиғалар мен қоғамдық құбылыстардың теріскей өлкеге әкелген зобалаңдары да нақты мысалдармен дәйектеледі. 1919 жылғы 27 тамызда Сібір төңкеріс комитеті, қысқаша Сибревком құрылды. 1921 жылғы 21 сәуір күні өткен Петропавл қала-уездік партия конференциясы мен советтер съезінде орталығы Петропавл қаласы болған Ақмола губерниясының Ресейден бөлініп, Қазақ автономиялы республикасының құрамына енгені жария етілді. Келесі жылы 95 жыл толатын осынау тарихи дата туралы да тың мағлұматтар топтастырылған. 
Деректер барынша толық болуы үшін сол кездегі Петропавл уезінің әкімшілік-аумақтық бөлінісімен шектеліп қалмай, Солтүстік Қазақстан облысы аумағына қарасты бұрынғы Көкшетау уезінің, қазіргі Ақмола және Қостанай облыстарына қарайтын аумағының топонимиялық кеңістігі де қамтылды. Шартты түрде «тарихи топонимика» деп атаған бұл деректердің тарихи, танымдық маңызы жұртшылықты қызықтырары сөзсіз. Аталған мәліметтер сұрыпталып, осыдан 120-150 жыл бұрынғы 4590 кісі есімі, 2255 қыстауға қатысты жер-су, орман-тоғай атаулары және 764 ру-тайпа немесе ауылдардың атына негіз болған 764 этноним енгізілді. Институттың келешектегі ғылыми-зерттеу жоспарына сәйкес облыс аумағындағы топонимдердің сала-сала бойынша далалық экспедициялар ұйымдастыру міндеттері тұр. Қазақстан Тәуелсіздігіне – 25 жыл, Солтүстік Қазақстан облысының шаңырақ көтергеніне – 80 жыл мерейтойлары қарсаңында теріскей өлкенің өткен тарихын жаңаша қырынан таныту артықтық етпейді.

